सञ्चारमाध्यम र प्रहरीमा आएको उजुरी हेर्दा महिलालाई सार्वजनिक रूपमा हिँड्डुल गर्नसमेत अप्ठ्यारो पर्ने अवस्था आउन लागेको सांसद केसीले बताइन् । उनले भनिन्, ‘महिला कति असुरक्षित छन् भन्ने पछिल्ला घटनाले देखाउँछ । कञ्चनपुर घटनालाई हेर्दा पुग्छ । कानुन बनाएर मात्र हुँदैन । कार्यान्वयन गर्ने निकाय नै कसरी बलात्कारका घटना लुकाउन खोज्छन् भन्ने उदाहरण हो त्यो घटना । शक्तिमा भएका व्यक्तिले बलात्कारलाई ढाकछोप गर्न खोज्छन् । दुर्भाग्य हो यो । राज्यका निकायप्रति विश्वास गर्न नसक्ने वातावरण देखिएको छ । राज्यले यस्ता घटनामा संलग्न जोसुकैलाई कारबाही गर्नुपर्छ । प्रदेश र स्थानीय सरकारले यसलाई रोकथाम गर्न कडा कानुन बनाउनुपर्छ।’
